Maimane skryf aan Ramaphosa oor ekonomie se ‘donker dag’Mmusi Maimane, leier van die DA (Foto: DA) Mmusi Maimane, leier van die DA, het Woensdag aan pres. Cyril Ramaphosa geskryf in ’n beroep aan die president om ’n noodherstelplan vir die ekonomiekrisis op te stel ná Dinsdag se “donker dag” vir die land se ekonomie. Maroela Media het vroeër berig Statistieke Suid-Afrika (StatsSA) het gister die bevindinge van sy jongste navorsing bekend gemaak. Dit toon dat Suid-Afrika se werkloosheidsyfer op 29% staan, die hoogste sedert daar in 2008 met die kwartaallikse opname begin is. “Ek skryf om ’n beroep op u te doen om [landsburgers] toe te spreek oor gister se werkloosheidsyfers wat deur StatsSA vrygestel is en die aankondiging van Eskom se rekordverliese, om voorts ’n herstelplan vir die ekonomiekrisis op te stel saam met die betrokke belanghebbendes van die regering en politieke partye ten einde die ekonomie en Eskom te hervorm, asook die werkafleggings stop te sit,” het Maimane geskryf. “Ek wil oplossings aan u bied om ons ekonomie te help red. Die oplossings is gegrond op ingrypings wat al in DA-geleide regerings oor die hele Suid-Afrika gewerk het. As u in belang van Suid-Afrika werk, sal die DA met u saamwerk – net soos u met alle regeringsvlakke sal moet saamwerk om die ekonomie te laat groei en werksgeleenthede te skep.” Maimane het in sy skrywe gesê dat Suid-Afrikaners leierskap van die land se president asook dringende optrede verwag om staatsinstansies reg te ruk. Hy het gesê die DA glo dat Ramaphosa die verdeling van Eskom in twee behoort aan te kondig, asook die verkoop van die Suid-Afrikaanse Lugdiens (SAL) en nienoodsaaklike bates by die Suid-Afrikaanse Uitsaaikorporasie (SAUK). Die DA wil ook hê dat die land se arbeidswette hervorm word om meer ondernemings in staat te stel om werk te skep en die nasionale minimumloon te skrap. Maimane wil dit volgens hom aan Ramaphosa duidelik maak dat daar oplossings beskikbaar is om die land se ekonomie te red. Dié oplossings is gegrond op ingrypings wat reeds vantevore onder DA-bewind gewerk het. “Die amptelike opposisie het reeds voorstelle oor ekonomiese hervorming beproef om die ekonomie te help herstel van hierdie krisis. Ek sien uit daarna om saam met u te werk om die ekonomie te help omkeer.”